A Tanács irányelve

(1977. május 17.)

a gépjárművontató szerkezetekre vonatkozó tagállami jogszabályok közelítéséről

(77/389/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel a műszaki követelmények, amelyeket a nemzeti jogok alapján a gépjárműveknek ki kell elégíteniük, többek között ezek vontatószerkezeteire is vonatkoznak;

mivel e követelmények tagállamonként eltérőek; mivel ezért szükséges, hogy a tagállamok mindegyike akár a meglévő szabályaik kiegészítéseként, akár azok helyett azonos követelményeket fogadjon el, különösképpen annak érdekében, hogy lehetővé váljon a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv [3] tárgyát képező EGK-típus-jóváhagyási eljárás bevezetése valamennyi járműtípusra nézve;

mivel a járművekre vonatkozó nemzeti jogok közelítése azzal jár, hogy a tagállamoknak kölcsönösen el kell ismerniük a tagállamok bármelyike által a közös követelményeknek megfelelően elvégzett ellenőrzések eredményeit,

ELFOGADTA EZT AZ IRÁNYELVET:

1. cikk

Ezen irányelv alkalmazásában "jármű": olyan gépjármű, amelyet közúti használatra szántak, karosszériával rendelkezik vagy karosszéria nélküli, legalább négy kereke van, legnagyobb szerkezeti sebessége meghaladja a 25 km/óra értéket, kivéve a sínen futó járműveket, a mezőgazdasági vagy erdészeti traktorokat és gépeket, valamint a közművek munkagépeit.

2. cikk

A tagállamok nem tagadhatják meg valamely jármű EGK- vagy nemzeti típusjóváhagyásának megadását annak vontatószerkezeteire való hivatkozással, ha azok kielégítik a mellékletben foglalt követelményeket.

3. cikk

A tagállamok nem tagadhatják meg valamely jármű nyilvántartásba vételét, illetve nem tilthatják meg valamely jármű értékesítését, üzembe helyezését vagy használatát annak vontatószerkezeteire való hivatkozással, ha azok kielégítik az ezen irányelv mellékletében foglalt követelményeket.

4. cikk

Az e mellékletben foglalt követelményeknek a műszaki fejlődéshez történő hozzáigazítása érdekében szükségessé váló bármely módosítást a 70/156/EGK tanácsi irányelv 13. cikkében meghatározott eljárásnak megfelelően kell elfogadni.

5. cikk

(1) A tagállamok hatályba léptetik azokat a rendelkezéseket, amelyek szükségesek ahhoz, hogy ennek az irányelvnek a kihirdetésétől számított 18 hónapon belül megfeleljenek, és erről haladéktalanul tájékoztatják a Bizottságot.

(2) A tagállamok közlik a Bizottsággal nemzeti joguknak azokat a rendelkezéseit, amelyeket az irányelv által szabályozott területen fogadnak el.

6. cikk

Ennek az irányelvnek a tagállamok a címzettjei.

Kelt Brüsszelben, 1977. május 17-én.

a Tanács részéről

az elnök

J. Silkin

[1] HL C 76., 1975.4.7., 37. o.

[2] HL C 248., 1975.10.29., 24. o.

[3] HL L 42., 1970.2.23., 1. o.

--------------------------------------------------

MELLÉKLET

VONTATÓSZERKEZETEK

1. Szám

1.1. Minden gépjármű elejére fel kell szerelni egy speciális vontatószerkezetet, amelyhez egy összekötő elem, például egy vontatórúd vagy vontatókötél illeszthető.

1.2. Az M1 kategóriába tartozó – a 70/156/EGK irányelv I. mellékletében meghatározottak szerinti – járműveket, kivéve a teher vontatására alkalmatlan járműveket, hátul is fel kell szerelni egy vontatószerkezettel.

2. Stabilitás

2.1. A járműre erősített valamennyi speciális vontatószerkezetnek alkalmasnak kell lennie arra, hogy ellenálljon akkora statikus vonó-, illetve nyomóerőnek, amely legalább egyenlő azon jármű engedélyezett – vontatott teher nélküli – összsúlya felével, amelyre felszerelték.

--------------------------------------------------